text: Store besparelser i sydjyske kommuner
  20 august 2010 kl. 12.46
  Det er ikke kun Haderslev Kommune, der må svinge den store sparekniv til næste års budget. Flere kommuner følger efter.
  Det ser ikke så godt ud i de sydjyske kommuner. Og det inkluderer Haderslev.
  Et netop overstået budgetseminar i Haderslev Kommune har slået fast, at kommunen skal spare 99 mio. kroner i 2011 og besparelserne skal nå hele 163 mio. kroner i 2012, hvis kommunen skal undgå et underskud på 468 mio. kroner i 2014.
  
  Se hvor der spares
  Men det er ikke kun Haderslev, der må spænde livremmen ind. 
  En rundringning foretaget af tvsyd.dk afslører, at op mod halvdelen af kommunerne i TV SYDs sendeområde planlægger at spare i 2011:
  Billund Kommune: Skal i 2011 spare 25,5 mio. kroner, mens det tal skal øges til 39,3 mio. kroner i 2012.
  Esbjerg Kommune: Skal finde besparelser på 150 mio. kroner, hvis ikke kommunen skal have et underskud på 500 mio. kroner i 2014.
  Fredericia Kommune: Havde en sparerunde i foråret, og har derfor ikke planlagt nogen besparelser for 2011.
  Hedensted Kommune: Besluttede allerede i juli at spare 80 mio. kroner på driften i kommunen.
  Horsens Kommune: Har givet udvalgene besked på at holde sig inden for budgetrammerne, og regner derfor ikke med at skulle spare.
  Kolding Kommune: Har allerede sparet 30 mio. kroner, og har derfor ikke behov for at spare yderligere.
  Tønder Kommune: Var desværre ikke tilgængelige.
  Sønderborg Kommune: Var desværre ikke tilgængelige.
  Varde Kommune: Regner med at komme helskindet gennem 2011, men regner derefter med at spare 90-100 mio. kroner i 2012.
  Vejen Kommune: Skal spare 50 mio. kroner. 
  Vejle Kommune: Har sat en besparelse på 135 mio. kroner til høring.
  